**UNIVERZITNÉ PASTORAČNÉ CENTRUM BL. ZDENKY SCHELINGOVEJ**

**BL. ZDENKA SCHELINGOVA UNIVERSITY PASTORAL CENTER**

11. októbra 2012 uplynul rok od založenia ***Univerzitného pastoračného centra bl. Zdenky Schelingovej, pri Vysokej škole zdravotníctva a sociálnej práce svätej Alžbety*** a Acta Missiologica Vám v tomto špeciálnom vydaní prináša rozhovor s  jedným z jeho zakľadateľov.

**Pán docent Oláh, aký bol Váš motív a cieľ pri zakladaní Univerzitného pastoračného centra, s akým úmyslom ste Univerzitné pastoračné centrum zakladali a v čom vnímate jeho hlavný prínos?**

Univerzitné pastoračné centrum bl. Zdenky Schelingovej, založené prof. Krčmérym, vzniklo z viacero motívov. V prvom rade sme cítili na dennej katedre sociálnej práce potrebu nebyť len *„sprostredkovateľmi informácii“* mladým ľuďom počas prednášok a seminárov, ale aj bojovať o srdcia študentov, ktorí sú často ľahostajní voči dianiu okolo seba. Sám som ako študent chodieval na diskusie vedené svojho času Danielom Pastirčákom, čo ma neskôr inšpirovalo k zavedeniu pravidelných diskusií na rôzne spoločenské témy. V druhom rade nám ide o vytvorenie slobodného intelektuálneho prostredia, v ktorom si môžu študenti vytvárať vlastné názory na rôzne témy *(hosťami boli napríklad Vladimír Krčméry – ako pravidelný hosť, Anton Srholec, Štefan Hríb, Daniel Dian, Vojtech Tkáč, Juraj Benca, Igor Matovič, Judita Stempelová, Peter Pollák, Marián Bartkovjak a mnoho iných)*. Uvedomili sme si, že musíme voliť pre dnešných študentov civilný jazyk a netlačiť ich nasilu do náboženských tém, povinnej účasti na sv. omšiach a pod. (sv. omša je prakticky pred každou diskusiou - od tohto školského roka každý utorok počas semestra o 17.30, následne o 18.00 začínajú diskusie). O duchovnú službu sa starajú 2 kňazi, ThDr. Daniel Dian (RK) a Mgr. Vladimír Skyba (GK), od tohto školského roka sme zaviedli aj možnosť spovede 2 x do mesiaca.

**Aké sú aktivity UPC, ktoré z nich Vás najviac oslovili, na čo si najradšej spomínate a v čom pre Vás boli výnimočné?**

V súčasnosti sú našimi hlavnými aktivitami pravidelné sv. omše v západnom a východnom obrade a diskusie na rôzne spoločenské témy. Za výnimočné považujem, že sa študenti môžu stretnúť každý utorok so zriaďovateľom a rektorom VŠZaSP sv. Alžbety, prof. Krčmérym, a bezprostredne s ním diskutovať a riešiť každodenné problémy, ktoré ich trápia. Najviac ma oslovuje, ako študenti reagujú na rôzne citlivé témy, ako napr. marginalizované rómske komunity, misie v rozvojových krajinách, chudobu, nezamestnanosť a zmysel života... Tieto témy často iritujú, vyvolávajú búrlivé diskusie a ako tajne dúfam, donútia poslucháčov aj rozmýšľať a hľadať vlastné postoje.Za veľmi dôležitú zmenu v tomto roku považujem presťahovanie UPC z Polianok, kde bolo zlé dopravné spojenie, do priestorov nového internátu na Leškovu ul. v Bratislave.

**Aké ďalšie aktivity plánuje UPC do budúcnosti? Na akých zaujímavých hostí sa môžu priaznivci UPC tešiť?**

Najnovšou aktivitou, na ktorej intenzívne už rok pracujeme, je zriadenie Sociálnej poradne pre študentov a učiteľov našej VŠ. Okrem sociálneho poradenstva bude možné poskytnúť supervíziu; mediáciu; projektové poradenstvo; poradenstvo v oblasti psychológie (po dohode aj psychoterapiu); rodinného, občianskeho a správneho práva; poradenstvo zamerané na zmysel života. Všetky tieto aktivity realizované najmä VŠ učiteľmi z praxe pôsobiacimi na dennej forme Katedry sociálnej práce budú poskytované pre študentov a pracovníkov VŠ bezplatne.

Hosťami v tomto školskom roku bude napr. skupina poslancov NR SR na tému novely zákona o vysokých školách; OZ Striedavá starostlivosť na tému zverenia dieťaťa do náhradnej starostlivosti obom rodičom, doc. Mgr. MUDr. Marián Bartkovjak, PhD. o pocitoch gynekológa – kresťana v slovenskom zdravotníctve; prof. MUDr. Juraj Benca, PhD. s manželkou o ich misijných cestách; bývalý šéf kontrarozviedky SIS príde povedať o úlohe tajných služieb v spoločnosti, religionista Mgr. Andrej Fukas, PhD. sa príde podeliť o svoje skúsenosti s dlhodobým výskumom počas svojho ročného pobytu v Rusku medzi budhistami. Radi by sme sa taktiež opäť vrátili ku odkazu nádeje bl. Jána Pavla II. a ku Matke Tereze, tichej patrónke nás, sociálnych pracovníkov. Už niekoľko mesiacov hľadám kompetentného človeka, ktorý by prišiel na diskusiu o živote a diele arcibiskupa Róberta Bezáka. Citlivou témou, ktorú chceme diskutovať, je napr. aj postavenie islamu v Európe. Ďalší vývoj ukáže čas a potreby študentov. Dúfame, že počet aktivít sa rozrastie o šport, katechézy, stretká a kultúrne akcie.

Tešíme sa na každého z Vás.

**Za poskytnutý rozhovor a venovaný čas ďakuje**

**Mgr. Mariana Hamarová, Acta Missiologica**